Kommentar: Tøyen-Øya er kommet for å bli
Øyafestivalens flytting til Tøyenparken har vært diskutert i hjel helt fra den ble bestemt i 2013. Naboenes klaging på potensiell støy rett før publikum kom virket mer som et ønske om å leve opp til forventningene som sure naboer enn noe annet. Spesielt de som var gretne for at de ikke fikk gratisbilletter. Klart det er irriterende med gjenklang fra programmerte doble basstrommer i portrommet. Selvfølgelig er det kjipt når man skal på jobb dagen etter. Men det skal Øya-publikummet også. Derfor slutter konsertene senest kl. 23. Og derfor er Øya-folket sannsynligvis det stilleste festivalpublikummet i Nord-Europa. I alle fall i ukedagene. Kanskje er forklaringen like mye det en kompis så fint poengterte: «Tøyenparken er egentlig dritbra. Vi som bor rundt der, vet det.» Men Tøyenparken er ikke dritbra. Den er fantastisk. Nydelig strukturert. Alle feil ved Middelalderparken er tatt til følge. Bakkene gir scenene naturlige høydedrag, som gjør det mulig å se konserter selv om man er med mamma og pappa i vogn. Selv om man blir sliten i hode og ører og vil stå langt bak. Mat, drikke og generelle utenomaktivteter er organisert på et eget område, i stedet for å være en gjennomfartsåre mellom de to største scenene. Og man får en herlig konsertopplevelse uten å bli permanent vindskeiv fordi man har stått på skrå på den eneste gode flekken på en fullsatt Enga, den i bakken mellom scenen og elva. Jeg har fremdeles nakkekink etter Björk-konserten i 2012. Når dette skrives er dag to av festivalen så vidt i gang, men det å stå på toppen av Amfiscenens bakke og se Oslo sentrum trone nedenfor i skumringen mot kveldens headliner er noe helt annet enn å snu seg mot en overfylt bro av gratispassasjer bak Enga og Barcode i sidesynet. Øyafestivalen kan ikke flytte tilbake til Middelalderparken. Det blir som å flytte fra tre etasjers villa til toroms med bad. Beklager, dere på Tøyen. Festivalen er nok kommet for å bli. Kjøp festivalpass til neste år. TOR MARTIN BØE
Kjære Tøyen-beboere: Hold ut. Det kommer ikke til å gå over. over.